b'\n_START_ARTICLE_\nPeter Steele\n_START_SECTION_\nVarane elu\n_START_PARAGRAPH_\nSteele s\xc3\xbcndis New Yorgi Brooklyni linnaosas Red Hookis poola, vene, islandi ja \xc5\xa1oti p\xc3\xa4ritoluga rooma-katoliku perekonnas ning kasvas Brooklynis Bensonhursti ja Brighton Beachi naabruskonnas. Steele oli kuuest lapsest noorim, tal oli viis vanemat \xc3\xb5de. Tema isa v\xc3\xb5itles Teises maailmas\xc3\xb5jas ja t\xc3\xb6\xc3\xb6tas hiljem laevatehases. Steele alustas kitarri\xc3\xb5pinguid 12-aastaselt, vahetades kitarri 6 kuud hiljem basskitarri vastu._NEWLINE_Steele t\xc3\xb6\xc3\xb6tas New Yorgi linna parkide ja puhkealade osakonnas (New York City Department of Parks and Recreation), kuni pidi 1994. aasta suvel Type O Negative\'iga turneele minema. Tema t\xc3\xb6\xc3\xb6kohaks oli Brooklyn Heights Promenade, kus tema t\xc3\xb6\xc3\xb6\xc3\xbclesannete hulka kuulus pargi hooldus, s\xc3\xb5idukite (muu hulgas ka pr\xc3\xbcgiautode ja teerullide) juhtimine; l\xc3\xb5puks edutati ta pargi j\xc3\xa4relevaatajaks. Steele viitas parkide osakonnas (Parks Department) veedetud p\xc3\xa4evadele kui oma elu \xc3\xb5nnelikumale ajale.\n_START_SECTION_\nFallout ja Carnivore (1979\xe2\x80\x931987)\n_START_PARAGRAPH_\n1979. aastal moodustas Steele hevib\xc3\xa4ndi Fallout. 1982. aastal, p\xc3\xa4rast Fallouti laialiminekut, moodustas Steele thrash-b\xc3\xa4ndi Carnivore. Steele\'i kirjutatud s\xc3\xb5nad Carnivore\'i lugudele olid tihti j\xc3\xa4rsud ja poliitiliselt ebakorrektsed, tegeledes selliste teemadega nagu religioon, s\xc3\xb5da, rass ja misog\xc3\xbc\xc3\xbcnia. Carnivore\'i omanimeline deb\xc3\xbc\xc3\xbctalbum ilmus 1985. aastal, 1987. aastal ilmus teine album "Retaliation" ning samal aastal l\xc3\xa4ks b\xc3\xa4nd laiali.\n_START_SECTION_\nMoodustamine\n_START_PARAGRAPH_\nSteele moodustas Type O Negative\'i 1989. aastal koos oma lapsep\xc3\xb5lves\xc3\xb5prade Josh Silveri, Kenny Hickey ja Sal Abruscatoga (Sali asendas hiljem Johnny Kelly). Varem oli ansambel kasutanud nime Subzero. Steele\'il oli t\xc3\xa4toveering, mis kujutas miinusm\xc3\xa4rki 0 sees \xe2\x80\x93 sellest pidi algul saama b\xc3\xa4ndi logo. Kui aga selgus, et Subzero-nimeline ansambel on juba olemas, ja silmas pidades oma t\xc3\xa4toveeringut, tuli Steele\'il idee nimetada b\xc3\xa4nd "Type O Negative\'iks" p\xc3\xa4rast raadioreklaami, mis kutsus doonoriks 0 negatiivse veregrupiga inimesi. Kui Type O Negative plaadifirmaga Roadrunner lepingu s\xc3\xb5lmis, allkirjastas Steele salvestuslepingu oma vere ja seemnevedeliku seguga.\n_START_SECTION_\n"Slow, Deep and Hard" ja "The Origin of the Feces" (1991\xe2\x80\x931992)\n_START_PARAGRAPH_\nType O Negative\'i deb\xc3\xbc\xc3\xbctalbum "Slow, Deep and Hard" ilmus 1991. aastal. Album sisaldas thrash-elemente Carnivore\'i muusikast sulatatuna doom metal\'iga. Steele kirjutas muusika suhte purunemisele j\xc3\xa4rgnenud \xc3\xb6\xc3\xb6 jooksul, ja see peegeldus laulus\xc3\xb5nade temaatikast: s\xc3\xbcdamevalu, fantaasiad k\xc3\xa4ttemaksust ja enesetapust m\xc3\xb5tisklemine; enesetappu oli Steele ise \xc3\xbcritanud: \xe2\x80\x9c15. oktoobril 1989. L\xc3\xb5ikusin oma randmeid. V\xc3\xb5in vaid \xc3\xb6elda, et armusin valesse inimesse.\xe2\x80\x9d'